Document ID: /roh_data/filtered/fineweb-2-filterrobots_roh.jsonl.gz/61352

Grosser Rat
Cussegl grond
Gran Consiglio
Las chasas da persunas attempadas e da tgira sco er ils servetschs da spitex èn – sco ils ospitals – relevants per il sistem dal provediment da la sanadad en il chantun Grischun. Ils custs da las chasas da persunas attempadas e da tgira sco er dals servetschs da spitex vegnan registrads en la calculaziun dals custs e vegnan resguardads 2 onns pli tard en la calculaziun da las tariffas ordinarias. Las regiuns dal chantun Grischun èn stadas pertutgadas differentamain da la pandemia da COVID-19. Perquai n'èn er betg tut las chasas da persunas attempadas e da tgira sco er tut ils servetschs da spitex vegnids engrevgiads tuttina cun custs supplementars e cun perditas dal retgav. Pervia da quai èsi inditgà ch'ils custs extraordinaris na vegnian betg resguardads en la calculaziun dals custs e na chaschunian betg in'adattaziun generala da las tariffas, mabain vegnian indemnisads a las instituziuns pertutgadas directamain. La federaziun da tetg CURAVIVA ha supplitgà las chasas da persunas attempadas e da tgira da registrar separadamain ils «custs COVID-19». Er ils servetschs da spitex han registrà separadamain quests custs. La cumprova da quests custs, ma er da las perditas dal retgav po pia vegnir furnida en moda relativamain facila. Ils custs supplementars resultan en spezial per ils custs da persunal, perquai che collavuraturas e collavuraturs malsauns èn crudads or ed han stuì vegnir remplazzads, perquai ch'i èn vegnids duvrads dapli collavuraturas e collavuraturs e perquai che collavuraturas e collavuraturs spezialmain periclitads n'han betg pudì lavurar ed han stuì vegnir remplazzads, sco er per ils custs da material (material da dischinfectar e da protecziun, installaziun da stanzas da visita e.u.v.). Las perditas dal retgav èn resultadas, perquai che la cafetaria ha stuì vegnir serrada, la structura dal di è vegnida scumandada e chombras d'abitantas ed abitants n'han betg pudì vegnir occupadas. Per las instituziuns exista in'obligaziun da diminuir il donn. Quella prevesa ch'ellas han – sche pussaivel e necessari – annunzià lavur reducida u attribuì in'autra lavur a collavuraturas e collavuraturs spezialmain periclitads u pussibilità a quellas ed a quels da far homeoffice. Quai è vegnì fatg ed i sa chapescha da sez che restituziuns correspundentas (AD, prestaziuns d'assicuranza e.u.v.) ston vegnir resguardadas per eruir ils custs. Fin ussa hai duvrà in fitg grond sforz per impedir infecziuns resp. per minimar uschè bain sco pussaivel il dumber da persunas infectadas e per evitar dapli mortoris u schizunt entiras evacuaziuns da chasas da tgira.
En la Lescha da sanadad dal chantun Grischun è stipulada sut il chapitel 8 «Prevenziun e cumbat cunter malsognas transmissiblas da l'uman» en l'art. 54 l'obligaziun da cooperar dals manaschis dal sectur da sanadad. Quel menziunescha er ch'il chantun po surpigliar ils custs e las perditas d'entradas che l'obligaziun da cooperar chaschuna als manaschis sco er a las persunas spezialisadas dal sectur da sanadad. Quai pudess esser ina basa legala pussaivla per la surpigliada dals custs.
Malgrà che las instituziuns han per gronda part incaricas da prestaziun dal maun public, ston ellas surpigliar sezzas eventualas perditas, q.v.d. ina garanzia da deficit n'exista betg. Ellas èn pia absolutamain cumparegliablas cun interpresas pitschnas e mesaunas (IPM). Las IPM pon dentant far quint en differents reguards cun sustegn dal stadi, sco ina indemnisaziun per lavur reducida, ina indemnisaziun per perditas dal retgav e.u.v. Er per ils ospitals ha la Regenza resp. il Cussegl grond concludì mesiras da sustegn voluminusas. En il senn da l'egualitad giuridica èsi perquai inditgà ch'ils custs supplementars e las perditas dal retgav ch'èn resultads cumprovadamain pervia da la pandemia da COVID-19, vegnian indemnisads er a las chasas da persunas attempadas e da tgira sco er als servetschs da spitex.
Nus incumbensain la Regenza:
Cuira, ils 19 da zercladur 2020
Hardegger, Cahenzli-Philipp, Caluori, Florin-Caluori, Holzinger-Loretz, Rüegg, Rutishauser, Thomann-Frank, Tomaschett-Berther (Trun), Weidmann, Zanetti (Sent)
Confurm a questa incumbensa da la CSF ha l'Uffizi da sanadad eruì ils custs supplementars e las perditas dal retgav ch'èn resultads tar las chasas da persunas attempadas e da tgira sco er tar ils servetschs da spitex en connex cun la pandemia da COVID-19. Las chasas da persunas attempadas e da tgira quantifitgeschan ils custs supplementars e las perditas dal retgav cun netto var 4,8 milliuns francs (da quels radund 2,8 milliuns francs perditas dal retgav). Ils servetschs da spitex quantifitgeschan lur custs supplementars e lur perditas dal retgav cun circa 980 000 francs (da quels circa 250 000 francs perditas dal retgav).
Cun il conclus dals 14 d'avrigl 2020 (prot. nr. 289) ha la Regenza relaschà l'Ordinaziun davart il pajament da prestaziuns d'utilitad publica ad ospitals publics e davart la surpigliada da perditas d'entradas d'ospitals sco mesira per cumbatter la pandemia COVID-19. L'ordinaziun regla en connex cun la pandemia da COVID-19 la surpigliada da perditas d'entradas tenor l'art. 54 al. 2 da la Lescha davart la protecziun da la sanadad en il chantun Grischun (Lescha da sanadad; DG 500.000) sco er dals custs che valan sco prestaziuns d'utilitad publica en il senn da l'art. 24 al. 2 lit. i da la Lescha per promover la tgira da persunas malsaunas e l'assistenza da persunas attempadas e da persunas che basegnan tgira (Lescha per promover la tgira da persunas malsaunas, LTM; DG 506.000). La participaziun dal chantun e da las vischnancas sa drizza tenor l'art. 20 LTM (art. 5 al. 1 da l'ordinaziun).
Analogamain a las mesiras da sustegn ch'èn vegnidas deliberadas da la Regenza a favur dals ospitals en il chantun ston ils custs supplementars e las perditas dal retgav da las chasas da persunas attempadas e da tgira sco er dals servetschs da spitex en connex cun la tgira ed assistenza da persunas malsaunas, da pazientas e pazients da lunga durada sco er da persunas attempadas vegnir repartids tenor l'art. 34 al. 2 e l'art. 41 al. 2 LTM sco suonda tranter il chantun e las vischnancas:
La Regenza è da l'avis che – applitgond la repartiziun dals custs tenor lescha tranter il chantun e las vischnancas – la participaziun dal maun public als custs supplementars ed a las perditas dal retgav ch'èn resultads saja gista ed inditgada, quai cun l'intent da tractar las chasas da persunas attempadas e da tgira ed ils servetschs da spitex en moda eguala sco ils ospitals acutsomatics medemamain publics en il chantun.
Sa basond sin questas explicaziuns propona la Regenza al Cussegl grond d'acceptar questa incumbensa.
7 da settember 2020